કર્ણાટકમાં કુલ ૨૨૪ સીટો છે. ગત વિધાસભામાં કોંગ્રેસને તેમાંથી ૧૨૨, ભાજપને ૪૦, જેડીએસને પણ ૪૦ અને બાકીની સીટો અન્ય પાર્ટીઓ વચ્ચે વહેંચાયેલી. પરંતુ લોકસભામાં ભાજપનો દેખાવ ઉત્કૃષ્ટ હતો. કર્ણાટક લોકસભાની કુલ ૨૮ સીટોમાંથી ૨૦૧૪માં ભાજપને ૧૭, કોંગ્રેસને ૯ અને જેડીએસને માત્ર ૨ સીટો મળેલી. ૨૦૦૯માં ભાજપને ૧૯, કોંગ્રેસને ૬ અને જેડીએસને ૩ સીટો મળેલી. એટલે જ કર્ણાટકના લોકોની નાડ પારખવી રાજકીય વિશ્ર્લેષકોના મતે ય ઘણેખરે અંશે મુશ્કેલ જણાય છે. કર્ણાટક વિધાનસભાનાં પરિણામો પર આખા દેશની રાજનીતિનો પ્રભાવ પડી શકે છે. ખાસ કરીને દક્ષિણ ભારતના કર્ણાટક સહિતનાં પાંચ રાજ્યો. કર્ણાટકની ૨૮, કેરલની ૨૦, આંધ્રપ્રદેશની ૨૫, તેલંગાણાની ૧૭ અને તામલિનાડુની ૩૯ સીટો મળીને લોકસભાની કુલ ૨૧૯ સીટો છે. ૨૦૧૪ની લોકસભાની ચૂંટણીમાં ભાજપ અને તેના સહયોગી ટીડીપીને આ રાજ્યોમાંથી ૩૭ સીટો પર વિજય મળ્યો હતો. વિધાનસભાનાં પરિણામો આ રાજ્યોના લોકસભાનાં પરિણામો પર અસર પાડી જ શકે. કેન્દ્રના નાણા આયોગ દ્વારા રાજ્યોને અપાયેલ હિસ્સાને લઈને દક્ષિણના રાજ્યોમાં નારાજગીનો સૂર વહી રહ્યો છે તેને ભાજપે રાજીપાના સૂરમાં તબદીલ કરીને જીતનાં બ્યૂગલો વગાડવાં જ રહ્યાં. દક્ષિણમાં સિધ્ધાંતવાદી સંગઠનો નૂતન સૂર્યોદય અને સિદ્ધાંતહિન વિરોધી સંગઠનોનું ભંગાણ ભાજપ માટે ફાયદાકારક નીવડે.